Борис Младенов-Young
„Айде наште!“

chitanka.info

Играят футбол нашите момчета

пред погледа на цялата планета,

но ту завършват битките наравно,

ту губят най-позорно и безславно.

Спокойствие! Това е хитра тактика,

приложена за първи път на практика.

Тез загуби са просто минимални,

с тях те запазват шансове реални,

защото след победи или крах

печелят точки другите за тях.

Внимание! Това е сложна тактика,

пресметната по Ганьовски на практика.

А с чужда помощ стигнат ли финала,

ще стъпят с пресни сили на педала

и ще покажат спортната си класа

над футболната изтощена маса.

Разбирате ли? Туй е висша тактика,

обвързала теорията с практика!

И нека слисаният свят да гледа

как грабват те мечтаната победа!

Най-сетне и във футбола ни с чест

ще стигнем своя спортен Еверест.

Ей, туй е българската славна тактика,

мечтите ни превъплътила в практика!

София — 1970 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.